ኢትዮጵያ በምርምር ውጤቶች የታገዘ ወረርሽኞችን የመከላከል ዝግጁነት ዓለም አቀፍ ጥምረትን ተቀላቀለች
አዲስ አበባ፣ የካቲት 2፣ 2012 (ኤፍ ቢ ሲ) ኢትዮጵያ በምርምር ውጤቶች የታገዘ ወረርሽኞችን የመከላከል ዝግጁነት ዓለም አቀፍ ጥምረትን ተቀላቅላለች።ጥምረቱ የሚከሰቱ ወረርሽኞችን ለመከላከል አዳዲስ የምርምር ውጤቶችን በመጠቀም፥ ክትባት የመፍጠር፣ የማምረትና ለዜጎች ጥቅም ላይ እንዲውሉ የሚያስችል አቅምን መፍጠር ዓላማው አድርጎ የሚንቀሳቀስ ነው።ፕሬዚዳንት ሳህለወርቅ ዘውዴ መድረኩ ከአፍሪካ ህብረት ኮሚሽን፣ ከአፍሪካ የበሽታ መከላከል ማዕከል እና በአዳዲስ የምርምር ውጤቶች የታገዘ ወረርሽኞችን የመከላከል ዝግጁነት ዓለም አቀፍ ጥምረት ጋር በመተባበር መዘጋጀቱን ተናግረዋል።የአፍሪካ ሃገራት ከወረርሽኝ መከላከል የሚያስችላቸውን ዝግጁነት ለማጠናከር፣ በራሳቸው የምርምር አቅም ክትባት በማምረት የዜጎቻቸውን ህይወት ለመታደግ የሚያስችላቸውን አቅም ለማጠናከርና ለማበረታታት እንደተዘጋጀም ገልጸዋል።ፕሬዚዳንቷ አያይዘውም ኢትዮጵያ ጥምረቱን መቀላቀሏ ወቅቱ የሚጠይቀው አንገብጋቢ ጉዳይ በመሆኑ መንግስት ከጥምረቱ ጋር በትብብር ለመስራት ዝግጁ መሆኑን አስታውቀዋል።ኢትዮጵያ ጥምረቱን በመቀላቀሏ ወረርሽኝን መከላከል የሚያስችላትን የምርምር አቅም ለማጠናከር በጥምረቱ ከፍተኛ ተጠቃሚ ትሆናለች ያሉት ደግሞ የጤና ሚኒስትር ዲኤታ ዶክተር ሊያ ታደሰ ናቸው።የዓለም ጤና ድርጅት ጄኔራል ዳይሬክተር ዶክተር ቴድሮስ አድሃኖም በቪዲዮ ባስተላለፉት መልዕክት፥ ወቅቱ አፍሪካውያን ድንገት የሚከሰቱ ወረርሽኞችን ለመከላከል ዝግጁነታቸውን የሚያጠናክሩበት መሆኑን ጠቁመዋል።ሃገራት ይህን በማድረጋቸው ዜጎቻቸውን እንደ ኮሮና ቫይረስ፣ ሳርስ፣ ሜርስ፣ ኢቦላ እና ላሳ ትኩሳት ከመሳሰሉ አዳዲስ በሽታዎች ለመከላከል ፈጣን ምላሽ መስጠት ያስችላቸዋልም ነው ያሉት።የአፍሪካ ሃገራት ከ90 በመቶ በላይ የሚሆኑ ክትባቶችን ከውጭ በማስገባት እንደሚጠቀሙ ከጤና ሚኒስቴር ያገኘነው መረጃ ያመላክታል።በምርምር ውጤቶች የታገዘ ወረርሽኞችን የመከላከል ዝግጁነት ጥምረት በፈረንጆቹ 2017 የተቋቋመ ነው።ትኩስ መረጃዎችን በፍጥነት ለማግኘት የቴሌግራም ገፃችንን ሰብስክራይብ ያድርጉ!
https://t.me/fanatelevision